Badmintonketcheren og fjerbolden er skiftet ud med tennisbold og padelbat for verdens nummer 50 i badminton, VIctor Svendsen. Han julehygger nemlig i Skagen til juleturnering i padel.

Torsdag kl. 8.00 er juleferien slut for Victor Svendsen. Her står den igen på træning i Brøndby sammen med den øvrige danske badmintonelite, men i dag stod den på hygge og afslapning med padel i Skagen. Sammen med sin gamle badmintonmakker er Victor Svendsen med ved Christmas Cup i Skagen Padelcenter. - Vi går ind og håber, at vi kan vinde, men det her er for hyggens skyld, siger Victor Svendsen. Padel er en blanding af forskellige ketchersportsgrene, og sværhedsmæssigt noget lettere at komme i gang med end eksempelvis tennis og badminton.  Derfor er den på kort tid blevet populær i Danmark. Knebent nederlag Juleturneringen i Skagen har også deltagelse af atleter, som normalt dyrker andre idrætsgrene. Udover Victor Svendsen er også tennis-, håndbold- og fodboldspillere med i turneringen, som spilles onsdag og torsdag. - Vi har boldøje og noget føling med bolden, men det taktiske element, er vi ikke på niveau med padelspillerne, siger Victor Svendsen. Victor Svendsen og Mikkel Stoffersen vinder knebent deres første kamp i turneringen med 2-1 i sæt og spiller sig videre til semifinalen. Her møder de det stærke padel-par Jesper Carlsson og Nickolai Thoft fra Hjørring, og de langt mere padeltrænede Hjørring-spillere er dominerende fra starten af semifinalen. Badminton-parret taber første sæt med 6-2. Også i andet sæt er Svendsen og Stoffersen bagefter. De taber også det sæt, og må nøjes med at drømme om en plads i finalen. - Vi blev taktisk udspillet af nogen, som virkelig forstår taktikken i padel, så det var ikke den store succes i anden kamp, siger Victor Svendsen. Verdens nummer 50 i badminton skifter nu igen padelbat ud med badmintonketcheren. De næste uger står på hård træning, inden han i slutningen af januar spiller de første turneringer i Indonesien og Thailand.